**Pressemeddelelse**

**International spiller vil revolutionere møbel- og byggebranchen med base i GreenLab**

*En millioninvestering fra lokale kræfter i Skive sikrer muligheden for, at britiske Unwasted Ltd. kan opføre sin første fuldskala fabrik i GreenLab. Unwasted producerer 100% bæredygtige fiberplader til møbel- og byggebranchen udelukkende af genanvendt pap og papir. Virksomhedens energiprofil er et perfekt match til GreenLabs facilliteter og vil skabe international opmærksomhed om Skive.*

GreenLab fortsætter med at tiltrække bæredygtige virksomheder og ny teknologi til sin grønne industripark. Efter flere års gensidig interesse, er vejen nu banet for, at britiske Unwasted placerer sin første fuldskala fabrik i den jyske muld hos GreenLab. En tocifret millioninvestering fra en gruppe lokale investorer er med at sikre tilknytningen til Skiveegnen.

**En teknologi der kan revolutionere møbel- og byggebranchen**

Unwasted har med sit produkt Neverwaste™ skabt et bæredygtigt alternativ til de konventionelle konstruktionsplader, der bruges i mange industrier – blandt andet møbel- og byggebranchen. Potentialet for grøn omstilling i netop disse brancher er enormt, og med Neverwaste™ undgår man de mange ulemper ved de plader, der bruges i dag. De er typisk lavet af træ og harpiks og er både giftige at producere og bruge. Unwasted har skabt en højkvalitets-plade af restpap og restpapir, som er 100% genanvendelig. Unwasted har på nuværende tidspunkt en testproduktion i England, men er klar til at producere i fuld skala i den nærmeste fremtid.

**Energiprofilen passer perfekt til GreenLab**

Det er energikrævende at fremstille fiberpladerne der både skal presses og tørres ved brug af damp og høj varme. Derfor er det oplagt for Unwasted at lægge sin produktion i GreenLab, hvor de er garanteret 100% vedvarende energi fra sol og vind – blandt andet kan Unwasted få deres varme vand direkte fra GreenLabs elektrolyseanlæg. Samtidig kan deres overskydende energi udnyttes af GreenLabs andre virksomheder via parkens SymbiosisNet®. Anders Larsen, Green Labs CTO, forklarer: ”Normalt ville en fabrik som Unwasted få damp fra en naturgaskedel, men her kan GreenLab stå for hele dampforsyningen – vi producerer dampen med strøm fra vores vindmøller, der ellers ville være gået til spilde. På den måde udnyttes energien optimalt”.

**Citat, Christopher Sorensen, GreenLab CEO**

”Vi glæder os meget over den lokale investering i Unwasted Ltd. som er et vigtigt skridt mod realiseringen af fabrikken i GreenLab. Vi vil være den mest attraktive plaform for ny grøn teknologi, og vi er overbeviste om, at GreenLab’s platform skaber merværdi for Unwasted og sikrer, at energi- og ressourcestrømmene udnyttes bedst muligt. På den måde kommer der et 100% grønt og cirkulært produkt ud i den anden ende”.

**Citat, Bertel Gantriis, del af investorgruppen**

”Unwasted repræsenterer et stort grønt vækstpotentiale for Skiveegnen, og det er netop attraktionen for investorgruppen. Vi er stolte over at kunne bidrage til regionens udvikling med grøn teknologi og flere arbejdspladser. GreenLab er det helt rigtige sted til Unwasteds produktionsfaciliteter, og vi ser frem til at få alle detaljerne om anlægget på plads i den kommende tid”.

**Yderligere oplysninger:**
Linda Fejerskov, Communications Consultant, GreenLab: Tlf.: +45 29811722, e-mail:

 life@greenlab.dk

**Om GreenLab**

*GreenLab er en grøn industripark, en teknologi-katalysator og et nationalt forskningscenter for grøn energi. Her udvikles fremtidens grønne løsninger i samarbejde med ledende nationale og internationale partnere. Ambitionen er at eksportere GreenLabs model for teknologi og samarbejde til resten af verden. Let’s Create A Power Shift!*

[*www.greenlab.dk*](http://www.greenlab.dk)

[*https://www.linkedin.com/company/greenlabskive*](https://www.linkedin.com/company/greenlabskive)